Document ID: 32003L0011

Europa-Parlamentets og Rådets direktiv 2003/11/EF
af 6. februar 2003
om 24. ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (pentabromdiphenylether, octabromdiphenylether)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 95,
under henvisning til forslag fra Kommissionen(1),
under henvisning til udtalelse fra Det Økonomiske og Sociale Udvalg(2),
i henhold til fremgangsmåden i traktatens artikel 251(3) på grundlag af Forligsudvalgets fælles udkast af 8. november 2002, og
ud fra følgende betragtninger:
(1) Ifølge traktatens artikel 14 skal der oprettes et område uden indre grænser med fri bevægelighed for varer, personer, tjenesteydelser og kapital.
(2) Den miljømæssige risiko ved pentabromdiphenylether (pentaBDE) og octabromdiphenylether (octaBDE) er blevet vurderet i overensstemmelse med Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer(4). Risikovurderingen påviste nødvendigheden af at begrænse pentaBDE's og octaBDE's påvirkning af miljøet. I sine udtalelser af 4. februar 2000 og 31. oktober 2002 bekræftede Den Videnskabelige Komité for Toksicitet, Økotoksicitet og Miljø (CSTEE) konklusionerne på disse vurderinger af pentaBDE og octaBDE, hvad angår nødvendigheden af at begrænse påvirkningerne for at beskytte miljøet. Desuden bekræftede CSTEE i sin udtalelse af 19. juni 2000, at det er et problem, at brystbørn udsættes for pentaBDE, og at det stigende pentaBDE-niveau i brystmælk muligvis er et resultat af en endnu ukendt anvendelse af stoffet.
(3) Kommissionen har vedtaget en henstilling inden for rammerne af forordning (EØF) nr. 793/93 om en risikoreduktionsstrategi for pentaBDE(5) og octaBDE(6), som opstiller restriktioner for markedsføring og anvendelse for at kontrollere miljørisikoen. I henstillingerne anbefales også, at der ved alle foranstaltninger, der træffes, bør tages hensyn til det problem, at spædbørn udsættes for stoffet gennem mælken.
(4) For at beskytte sundheden og miljøet bør markedsføring og anvendelse af pentaBDE og octaBDE og markedsføring af produkter, som indeholder et af eller begge disse stoffer, forbydes.
(5) Forekomsten af pentaBDE eller octaBDE i koncentrationer på over 0,1 % kan påvises ved hjælp af standardanalyseteknikker som f.eks. GC-MS (gaskromatografi-massespektrometri).
(6) Risikovurderingen vedrørende decaBDE afsluttedes i august 2002 og påviste, at der hersker usikkerhed med hensyn til stoffets mulige påvirkning af miljøet. Fællesskabet bør hurtigst muligt iværksætte foranstaltninger til reduktion af denne risiko, og der bør straks fastlægges en strategi for risikoreduktion. Kommissionen forventer at se resultaterne af denne risikoreduktionsstrategi senest den 30. juni 2003. Den bør herefter hurtigst muligt foretage en vurdering af resultaterne og foreslå passende foranstaltninger til at imødegå påviste risici. Europa-Parlamentet og Rådet bør behandle dette forslag umiddelbart, når det foreligger. De restriktioner, som Fællesskabet måtte vedtage vedrørende markedsføring og brug af decaBDE bør træde i kraft omgående, medmindre de yderligere undersøgelser, som er anført i ovennævnte risikovurdering, eliminerer den foreliggende usikkerhed ved at nå frem til, at decaBDE ikke indebærer nogen risiko.
(7) Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(7), og i særdirektiverne vedtaget på grundlag heraf, herunder Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF)(8) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1)(9) -
UDSTEDT FØLGENDE DIREKTIV:
Artikel 1
Bilag I til direktiv 76/769/EØF ændres hermed som fastlagt i bilaget til dette direktiv.
Artikel 2
Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 15. februar 2004. De underretter straks Kommissionen herom.
Medlemsstaterne anvender disse love og administrative bestemmelser fra den 15. august 2004.
Når medlemsstaterne vedtager disse love og bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
Artikel 3
Dette direktiv træder i kraft på dagen for offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 6. februar 2003.

Labels: 4
15
20